ประติมากรรมสัญลักษณ์มิตรภาพไทย-สวิส ครบรอบความสัมพันธ์ยาวนาน 90 ปี
นายศานนท์ หวังสร้างบุญ รองผู้ว่าราชการกรุงเทพมหานคร ร่วมพิธีเปิดประติมากรรมแห่งมิตรภาพระหว่างสมาพันธรัฐสวิสและประเทศไทย ณ สวนลุมพินี เขตปทุมวัน โดยมีนายโยฮานน์ มาทิอาซซี่ รองปลัดกระทรวงการต่างประเทศและอธิบดีกรมการกงสุล กระทรวงการต่างประเทศ สมาพันธรัฐสวิส เป็นประธานในพิธี พร้อมกล่าว่าประติมากรรมชิ้นเก่าจะเป็นน้ำพุที่มีลักษณะเป็นหินวางอยู่บนภูเขาและเมื่อระยะเวลาผ่านไปทำให้เกิดการชำรุดทรุดโทรม ดังนั้นในโอกาสครบรอบ 90 ปี ความสัมพันธ์ระหว่างสมาพันธรัฐสวิสและประเทศไทยในปี 2564 สถานเอกอัครราชทูตสมาพันธรัฐสวิสและกรุงเทพมหานคร จึงได้ร่วมมือกันปรับปรุงซ่อมแซมประติมากรรมดังกล่าว ซึ่งถือเป็นสัญลักษณ์ที่แสดงออกถึงความสัมพันธ์อันดีระหว่างกันที่มีมาอย่างยาวนาน ซึ่งที่ผ่านมาสมาพันธรัฐสวิสและประเทศไทย รวมถึงกรุงเทพมหานครมีความสัมพันธ์ในด้านต่างๆ ด้วยดีเสมอมาในหลายๆ ด้าน อาทิ เศรษฐกิจ การลงทุน การศึกษา การท่องเที่ยว เป็นต้น  คาดว่าในอนาคตสมาพันธรัฐสวิสและกรุงเทพมหานคร จะมีการขยายความสัมพันธ์ในด้านอื่นๆ  เพิ่มเติมและเป็นไปด้วยความราบรื่น อีกทั้งมีความสัมพันธ์ที่แน่นแฟ้นยาวนานต่อไป  สำหรับประติมากรรมชิ้นนี้ ได้รับการออกแบบและสร้างโดยคณะจิตรกรรม ประติมากรรมและภาพพิมพ์ มหาวิทยาลัยศิลปากร